Linux
Apie Linux branduolį skaitykite straipsnį Linux branduolys. Apie asteroidą pavadinimu „Linux“ skaitykite straipsnį 9885 Linux. Linux – atviro kodo Unix-tipo operacinių sistemų, naudojančių Linux branduolį (angl. kernel), šeima. Pirmąją Linux branduolio versiją (versija 0.01) 1991 m. rugsėjo 17 d. išleido jo kūrėjas Linus Torvalds. Skirtingos Linux operacinės sistemos atšakos yra vadinamos Linux platinamaisiais paketais arba distribucijomis (angl. distribution). Linux platinamąjį paketą sudaro Linux branduolys bei sisteminės programos (angl. system software) ir bibliotekos (angl. libraries), kurių dauguma yra sukurtos 1983 metais įkurto GNU projekto. Nors dažniausiai naudojamas pavadinimas yra „Linux“, Laisvosios programinės įrangos fondas naudoja pavadinimą „GNU/Linux“ taip pabrėždamas GNU programinės įrangos svarbą. Linux šeimos operacinės sistemos plačiai naudojamos serveriuose, asmeniniuose kompiuteriuose, mobiliuose telefonuose (Android), superkompiuteriuose ir kitur.